แอซวูดีน

แอซวูดีน (italic=no, p=Āzīfūdìng, RO-0622, FNC) เป็นยาต้านไวรัสสองเป้าหมายซึ่งทำหน้าที่เป็นตัวยับยั้งเอนไซม์รีเวิร์สทรานสคริปเตสและโปรตีนเสริม Vif ของไวรัส พัฒนาขึ้นเพื่อรักษาโรคไวรัสตับอักเสบซี และได้รับการพิจารณาเพื่อใช้กับโรคไวรัสอื่น ๆ เช่นโรคเอดส์ และโควิด-19 วิจัยพัฒนาโดยบริษัทเหอหนานเจินฉือเชิงอู่เค่อจี้ (河南真实生物科技, Henan Zhenzhen Biotechnology) เป็นยาโมเลกุลเล็กที่เป็นอนุพันธุ์ของไซทิดีน (cytidine)

**ผู้วิจัยและพัฒนา**
ผู้คิดค้นยาเม็ดแอซวูดีน คือศาสตราจารย์ฉาง จุ้นเปียว (常俊标, Cháng Jùnbiāo) จากมหาวิทยาลัยเจิ้งโจว และยาได้รับการพัฒนาโดยบริษัท Henan Zhenzhen Biotechnology โดยมีทีมวิจัยประกอบด้วย ตู้ จิ่นฟา (杜锦发, Dù Jǐnfā) หัวหน้านักวิทยาศาสตร์ของบริษัท, เจี่ยง เจี้ยนตง (蒋建东, Jiǎng Jiàndōng) จากสถาบันวิทยาศาสตร์การแพทย์จีน (中国医学科学院), จาง ฝูเจี๋ย (张福杰, Zhāng Fújié) จากโรงพยาบาลเป่ย์จิงตี้ถาน (北京地坛医院) ในสังกัดของมหาวิทยาลัยการแพทย์นครหลวง (首都医科大学), อี๋ จู่เจียง (余祖江, Yú Zǔjiāng) และเริ่น จื้อกัง (任志刚, Rèn Zhìgāng) จากโรงพยาบาลในสังกัดของมหาวิทยาลัยเจิ้งโจวแห่งที่หนึ่ง (郑州大学第一附属医院) เป็นต้น

**การทดลองทางคลินิก**
เมื่อวันที่ 20 กรกฎาคม พ.ศ. 2564 แอซวูดีนได้รับการอนุมัติจากสำนักงานคณะกรรมการอาหารและยาแห่งประเทศจีน สำหรับใช้เป็นยาต้านโรคเอดส์ ก่อนหน้านั้นในเดือนกุมภาพันธ์ พ.ศ. 2563 พบว่า Azvudine มีฤทธิ์ต้านไวรัสโคโรนาสายพันธุ์ใหม่ได้ ในเดือนเมษายนของปี 2563 ยา Azvudine ได้รับการอนุมัติจากสำนักงานคณะกรรมการอาหารและยาแห่งประเทศจีนให้ทำการทดลองทางคลินิกระยะที่ 3 สำหรับการรักษา COVID-19 ตั้งแต่นั้นมีการดำเนินการทดลองระยะที่ 3 อย่างต่อเนื่องในประเทศจีน, บราซิล และรัสเซีย โดยมีผู้ป่วยที่ลงทะเบียนมากกว่า 800 ราย โดยมีทั้งผู้ป่วยที่มีอาการรุนแรง, อาการปานกลาง และไม่รุนแรง
การทดลองทางคลินิกที่ครอบคลุม แสดงให้เห็นว่าในวันที่ 7 หลังจากการให้ยาครั้งแรก สัดส่วนของผู้ที่มีอาการทางคลินิกดีขึ้นคือ 40.43% ในกลุ่มที่ได้รับยา azvudine และ 10.87% ในกลุ่มที่ได้รับยาหลอก (ค่า P < 0.001) เวลาเฉลี่ยในการฟื้นตัวระหว่างกลุ่มที่ได้รับยา azvudine และกลุ่มที่ได้รับยาหลอกแตกต่างกันอย่างมีนัยสำคัญทางสถิติ (P < 0.001) ผลการทดสอบแสดงให้เห็นว่ายาเม็ด Azvudine สามารถย่นระยะเวลาการฟื้นตัวในผู้ป่วยโควิด-19 ที่มีอาการในระดับปานกลางได้อย่างมีนัยสำคัญ และมีผลในการยับยั้งการทำงานของไวรัสโคโรนา SARS-CoV-2 โดยเวลาในการกำจัดไวรัสจากร่างกายประมาณ 5 วัน ในแง่ของความปลอดภัยของยา Azvudine โดยทั่วไปผู้ร่วมการทดลองสามารถทนต่อยาได้ดี และไม่มีความแตกต่างทางสถิติในอุบัติการณ์ของเหตุการณ์ไม่พึงประสงค์ระหว่างกลุ่มที่ได้รับยา Azvudine กับกลุ่มที่ได้รับยาหลอก และไม่เพิ่มความเสี่ยงของอาสาสมัคร
ฉาง จุ้นเปียว ผู้คิดค้นยา Azvudine กล่าวว่าการวิจัยทางวิทยาศาสตร์ก่อนหน้านี้, การทดลองทางคลินิก และผลทางคลินิกในปัจจุบันได้พิสูจน์แล้วว่ายานี้มีผลการรักษาที่ดีมากในผู้ป่วยวิกฤตบางราย และมีเป้าหมายต่อต้านไวรัสก่อโรคโควิด-19 สายพันธุ์ย่อยต่าง ๆ (แอลฟา, เบตา, เดลตา, โอมิครอน เป็นต้น) ยา Azvudine มีคุณลักษณะคือปริมาณยาที่ใช้มีขนาดต่ำ, ให้ผลการรักษาที่ดี และไวรัสมีการลดจำนวนอย่างรวดเร็ว

**ราคา**
ในปี พ.ศ. 2565 ยาเม็ดแอซวูดีนสำหรับรักษาโรคเอดส์มีราคาอยู่ที่ 25.86 หยวน/มิลลิกรัม สำหรับการรักษาโรคโควิด-19 ตามการเปิดเผยข้อมูลการใช้จริง ต้องใช้ยา Azvudine ในขนาด 5 มิลลิกรัมต่อวัน โดยชุดการรักษาใช้ยาทั้งหมด 35 มิลลิกรัม ราคาที่สอดคล้องสำหรับหนึ่งชุดการรักษาสำหรับโรคโควิด-19 โดยประมาณมากกว่า 900 หยวน และคาดว่าราคาจะลดลงเหลือ 240 หยวนต่อชุดการรักษา หลังจากมีการนำมาใช้ในปริมาณมาก

**หน่วยผลิต**
 北京协和药厂有限公司 (Beijing Union Pharmaceutical Factory Co., Ltd.) เขตต้าซิง (大兴区) กรุงปักกิ่ง- 河南真实生物科技有限公司 (Henan Zhenzhen Biotechnology Co., Ltd.) เมืองผิงติ่งชาน (平顶山市) มณฑลเหอหนาน

**การขึ้นทะเบียน**
เมื่อวันที่ 25 กรกฎาคม พ.ศ. 2565 สำนักงานคณะกรรมการอาหารและยาแห่งประเทศจีนได้ประกาศว่า ได้ทำการอนุมัติขึ้นทะเบียนยาเม็ดแอซวูดีนอย่างมีเงื่อนไข สำหรับการรักษาโรคโควิด-19

**อ้างอิง**

**แหล่งข้อมูลอื่น**
  เอกสารกำกับยา Azvudine zh
หมวดหมู่:ไพริมิโดน
หมวดหมู่:เตตระไฮโดรฟูแรน
หมวดหมู่:ออร์กาโนอะไซด์
หมวดหมู่:การพัฒนายารักษาโควิด-19